མཚུར་ཕུའི་རྡོ་རིང་ཡི་གེ་

མཚུར་ཕུའི་རྡོ་རིང་གི་ངོ་བཤུས་ཡི་གེ

        ལྷོ་ངོས་ཡི་གེ

༡ ༄། །ཞང་ཚེས་པོང་སྟག་བཟང་ཉ་སྟོས།
༢ སྟོད་ཀྱི་ལྕང་བུར། གཙུག་ལག་ཁང་བརྩྀགས་
༣ པའི་ལོ་རྒྱུས། །རྡོ་རིངས་ལ་བྲྀ་བར། ༔བཙན༔
༤ པོའི་བཀའས་གནང་སྟེ་བྲིས་པའ།༔།
༥ ུ། །བཙན་པོ་ལྷ་སྲས་ཡབ་མྱེས་ཀྱི་སྐུ་རིང་ལ་
༦ དམ་པའྀ་ཆོས་བརྙེས་ནས། །གདུང་རབས༔
༧ སུ་དམ་པའི་ཆོས་མྱྀ་གཏང་ཞིང་མཛད་པར༔
༨ ཆོས་གཙིགས་དང༌། བཀའ་ལུང་སྩལད་པ་
༩ ལས་འབྱུང་བ་བཞིན། ཞང་ཚེས་པོང་ཉ་སྟོས།
༡༠ དམ་པའི་ཆོས་ཉམས་སུ་བླངས། བཙན༔
༡༡ པོ་ལྷ་སྲས། ཁྲི་གཙུག་ལྡེ་བརྩན་འཕྲུལ་གྱི་
༡༢ བཀའ་དྲྀན། ཞང་ཉ་སྟོ་ལ་ཆེད་སྩལད་པས་
༡༣ བཀའ་དྲྀན་ཆེན་པོ་བསབ་པའྀ་ཕྱིར། །
“༡༤ བཙན་པོ་སྐུ་ཡོན་དུ་བསྔོས་ཏེ། སྨོན་ལམ༔
༡༥ རྒྱ་ཆེར་བཏབ་ནས། སྟོད་ལུངས་ཀྱྀ་ལྕང་བུར༔
༡༦ གཙུག་ལག་ཁང་བརྩྀགས་སྟེ། དཀོན་
༡༧ མཆོག་གསུམ་གྱྀ་རྟེན་བཙུགས། དགེ་
༡༨ སློང་བཞི་གནས་པར་སྦྱར་ནས། རྐྱེན་ཀྱྀ་
༡༩ བྲན་དང་ཞྀང་འབྲོག་དང༌། ལྷ་ཆ་དང༌། ནོར་རྫས་
༢༠ དང༌། རྐང་འགྲོས་ལས་སྩོགས་པ། ཚང་བར༔
༢༡ བཅད་དེ། །བཙན་པོ་ཁྲི་གཙུག་ལྡེ་བརྩན་
༢༢ གྱི་སྐུ་ཡོན་རྒྱུན་མྀ་འཆད་པར་བྱེད་དོ། །
༢༣ གཙུག་ལག་ཁང་འདྀའི་མཚན་ཡང༌། །
༢༤ བཙན་པོའི་བཀའ་ཞལ་གྱྀས་བཏགས་སྟེ།
༢༥ འོན་ཅང་དོའི་ཐུགས་དམ་གྱི་གཙུག་ལག
༢༦ ཁང་ཆེན་པོའི་མཇུག་ལ་གདགས་ཤིང༌།
༢༧ ཚིས་ཀྱང༌། བླ་ནས་མཛད་པར། །བཀའས་
༢༨ གནང༌། །ལྷ་རྀས་ཀྱི་འབངས་དང༌། དཀོར་
“༢༩ ལ། ཁྲལ་མྱྀ་དབབ་པ་དང༌། ཁྭ་དང༌། ཆད་ཀ༔
༣༠ མྱྀ་བཞེས་པ་ལས་སྩོགས་པ་ཡང༌། །ལྷ་རིས༔
༣༡ ཆེན་པོའི་ཐང་དུ། །བཀའས་གནང་ངོ༌། །
༣༢ གཙུག་ལག་ཁང་འདྀའི་རྐྱེན་རྀས་བསྔོ་ཞིང་
༣༣ སྤྱད་པ་ཡང༌། །ཞང་ཉ་སྟོས། །ཇི་ལྟར་བྱས་ཤྀང༌།
༣༤ བསྔོས་པ་བཞྀན་བརྩན་པར། །བཀའས་གནངོ༌།
༣༥ ནམ་ཞྀག་ན། །ཞང་ཉ་སྟོ་ལ། བུ་ཚ་རྒྱུད་ཡོང༔
༣༦ མྱེད་པ་ཞྀག་དུ་གྱུར་ན། །ཁོལ་ཡུལ་ལས་སྩོགས་
༣༧ པ་དབང་ངོ་ཅོག། །བླར་ཡང་མྱི་བཞེས།
༣༨ ཀྱང་མྱྀ་སྦྱིན་བར། །གཙུག་ལག་ཁང་འདྀ་རྐྱེན།
༣༩ དུ་བསྣན་པར། །བཀའས་གནང་ངོ༌།
༤༠ གཙུག་ལག་ཁང་གྀ་རྐྱེན་བཅད་པའི་དཀར༔
༤༡ ཅག་དང༌། བསྔོས་ཡྀག་བླ་དཔེ་ནི། །བཅོམ་ལྡན་
༤༢ འདའས་རིང་ལུགས་ཀྱི་འདུན་སར་བཞག། །
༤༣ འོག་དཔེ་ནི། འོན་ཅང་དོ་གཙུག་ལག་ཁང་གྀ༔
“༤༤ གནས་བརྟན་དང༌། མངན་ལ་སྩལད། དཔེ༔
༤༥ དེ་དང་འདྲ་བ་གཅྀག་ནི། །གཙུག་ལག་ཁང་༔
༤༦ འདིར་གཞག་པར། བཀའས་གནང་ངོ༌།

      ནུབ་ངོས་ཡི་གེ

༡ ཞང་ཚེས་པོང་
༢ གསས་སྟོའི་བུ་
༣ ཚ། གཙིགས༔
༤ གནང་བའྀ་བླ་
༥ དཔེ་ནི། ཕྱྀང་བ་
༦ འི་སྐུན་མཁར་
༧ ན། གཙིགས༔
༨ ཆེན་པོ་གཞན་གྱྀ་
༩ ཟླ་ལ་བཞག །དེ་
༡༠ དང་འདྲ་བ་རྣམ༔
༡༡ གཅྀག་ནི། གཙིགས་
“༡༢ གཞན་གྱྀ་ཟླ་ལ་
༡༣ བཀའྀ་སར་བཞག
༡༤ ། གཙྀགས་ཀྱྀ་
༡༥ འོག་དཔེ་འཕྲ༔
༡༦ མེན་གྱྀ་སྒྲོམ་བུ༔
༡༧ ནི། གཙུག་ལག༔
༡༨ ཁང་འདྀའྀ་མཛོད་
༡༩ དུ་གཞག་པར།
༢༠ བཀའས་གནང་
༢༡ ངོ༌། །
༢༢ བཀྲ་ཤིས།